村飲示鄰曲
作者：陸游
朝代：宋

paragraphs: 七年收朝迹，名不到權門。
耿耿一寸心，思與窮友論。
憶昔西戍日，孱虜氣可吞。
偶失萬戶侯，遂老三家村。
朱顔捨我去，白髮日夜繁。
夕陽坐溪邊，看兒牧雞豚。
雕胡幸可炊，亦有社酒渾。
耳熱我欲歌，四座且勿喧。
即今黄河上，事殊曹與袁。
扶義孰可遣，一戰洗乾坤。
西酹吳玠墓，南招宗澤魂。
焚庭涉其血，豈獨清中原。
吾儕雖益老，忠義傳子孫。
征遼詔儻下，從我屬櫜鞬。